લંડનઃ આજથી શરૂ થઈ રહેલી ચેમ્પિયન્સ ટ્રોફીમાં ટીમ ઇન્ડિયા પોતાના અભિયાનની શરૂઆત પાકિસ્તાન સામે તા. ૪ જૂનથી કરશે. ઈંગ્લેન્ડના ઓવલ મેદાન પર આઇસીસી ચેમ્પિયન્સ ટ્રોફીની શરૂઆત આજથી થવા જઈ રહી છે. મિની વર્લ્ડકપ તરીકે ઓળખાતી આ ટૂર્નામેન્ટમાં કુલ આઠ ટીમ ભાગ લઈ રહી છે. ડિફેન્ડિંગ ચેમ્પિયન ભારત અને મજબૂત ઓસ્ટ્રેલિયાને ખિતાબના પ્રબળ દાવેદાર માનવામાં આવે છે, જોકે આખરે વિજેતા કોણ બનશે એ તો ૧૫ જૂને જ જાણી શકાશે. કેપ્ટન વિરાટ કોહલીના નેતૃત્વમાં ટીમ ઇન્ડિયા પોતાના દમદાર પ્રદર્શનને ચાલુ રાખવાનો પ્રયાસ કરશે, જ્યારે બીજી મજબૂત ટીમ ઓસ્ટ્રેલિયા ભારતના પડકારને રોકવાની કોશિશ કરશે, જોકે કોઈ પણ ટીમને નબળી આંકી શકાય તેમ નથી. તાજેતરનાં વર્ષોમાં ઈંગ્લેન્ડે પણ વન ડે ક્રિકેટમાં શાનદાર પ્રદર્શન કર્યું છે.